El programa 'Activa Jove' de Gandia adapta les activitats a la nova normativa COVID
15 juliol 2021

## El programa 'Activa Jove' de Gandia adapta les activitats a la nova normativa COVID15 juliol 2021Última actualització: 15 juliol 2021

![](../gestion/img/ac7e5eb99255a9c2536c05d93c7ad809c8be6e4e1077f77094171fbba87b148f.jpg)  
  

La **regidora d'Esports i Joventut, Lydia Morant**, ha informat aquest matí que els membres del Consell dels Joves van celebrar ahir una reunió amb l'àrea de Joventut en la qual es va consensuar el reforçament de les mesures sanitàries per a participar en les activitats gratuïtes d'oci i tallers saludables que ofereix el programa 'Activa Jove'.

Aquesta decisió de prevenció que ha pres l'Ajuntament s'alinea amb la nova normativa anti-Covid que la Generalitat ha decretat el dissabte passat a causa de l'increment de contagis entre la població més jove. Per aquesta raó, "hem anat inclús un pas més enllà del que marca la normativa i s'ha decidit reforçar les mesures per a poder participar en les activitats del programa de manera segura", ha declarat Morant, qui ha assegurat que "no hi ha hagut cap cas de Covid positiu vinculat a aquestes activitats juvenils" i ha assenyalat que "no volem suspendre cap activitat perquè considerem que és molt important que els joves tinguen una alternativa d'oci saludable".

Així, la responsable de Joventut ha detallat que les mesures que s'han reforçat per a la participació en les activitats de l''Activa Jove' són les següents:

\- Tota activitat s'haurà d'organitzar en grups màxims d'11 persones, més els monitors i responsables de l'organització i muntatge de l'activitat.  
\- Cal garantir la distància mínima interpersonal d'1 metre i mig.  
\- L'ús de la mascareta serà obligatori en tot moment sempre que siga compatible amb l'activitat, inclòs a l'aire lliure.  
\- Totes les persones usuàries hauran de registrar-se prèviament per tindre control dels participants en les activitats i detectar de manera ràpida la cadena de contactes en cas de contagi.

Cal recordar que aquest projecte està organitzat els departaments de Sanitat i Polítiques Saludables i Joventut de l'Ajuntament de Gandia, al costat del Consell dels Joves i amb la implicació de diverses àrees del Consistori amb l'objectiu de prevenir el consum d'alcohol i altres substàncies entre aquest sector de la ciutadania gandiana.